Pistoléro

Pistoléro er en norsk roman, utgitt som bok nummer 7 i den 83 bind store serien om western-helten og US-marshalen Morgan Kane. Boka ble lansert i 1967, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr 320 og kostet tre kroner og femogtyve øre. 

I Pistoléro har Kane fått permisjon fra U.S. Marshall-jobben for å bistå den amerikanske Hæren med en indianeroppstand. Nå viser det seg at en hvit skurk som forsyner inianerne med brennevin og våpen er roten til problemene. Men før Hallbing og Kane har fått nøstet opp i dette har soldater og urfolk falt for fote, mange også for Kanes våpen: I boka møter han revolvermennene Jurango Kid, Breck Hazen, Lynn Juarez og Rio Dell. Kane dreper dessuten seks kiowaer, minst åtte meksikanere og skurken Llano Medina. Alt i alt 19 i løpet av boka. Kvinnene han møter er Sonia Kerr, meksikanske Elena og Zita Gould. En av dem ligger han ikke med.

Mottagelsen av boka 
Pistoléro kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an rundt tre år senere måtte Pistoléro trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst ni opplag (9. opplag kom i 1999). I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Og suksessen var ikke begrenset til Norge. Etter hvert kom Pistoléro på mange språk: I Sverige ble den gitt ut i 1971 på B. Wahlströms Bokförlag under tittelen Sheriff utan nåd og i England samme året på Corgi Books som Pistolero. I 1972 kom den i Danmark  på Winther som Manden uden ansigt, i Finland på Otava i 1973 som Pistolero, i Frankrike i 1979 på Librairie des Champs-Elysées som La Piste des Kiowas  og i Nederland i 1983 på Aktie-Pockets som Pistoléro. Island fikk sin utgave: Pístóléro.

Mens leserne slukte skildringene av indianerkrigen, ble Hallbing selv mer kritsk etter hvert. Senere i forfatterskapet revurderte han mye av sitt syn og skrev om indianerne fra et annet ståsted. Etter å ha lest Bury My Heart at Wounded Knee, et referanseverk utgitt av historikeren Dee Brown i 1970, uttalte Hallbing i et intervju: «Inntil jeg leste denne boken, hadde jeg et bilde av indianerne som jeg hadde tatt med meg fra Bill og Ben- og Walt Slade-bøkene. Bury My Heart at Wounded Knee snudde opp–ned på forestillingene mine om indianerne.» I andre intervjuer var han mer enn selvkritisk: «Som mange andre er jeg skamfull over hvordan jeg beskrev de nordamerikanske indianerne». «Jeg brukte dem bare som staffasje».

Senere utgivelser 
Da Bladkompaniet i 1991 ga ut serien på nytt besluttet man å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Pistoléro i et dobbeltbind, i bok nr. 12, sammen med Udyret fra Yuma. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Pistoléro i 2003 som bok 21 i bind 21–22. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Pistoléro i 2011 som bok nr. 25. 

Plasseringen som bok 25 i serien er også beholdt i senere utgivelser, som i Cappelen Damms lydbokversjon fra 2020, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 92–93.

Norske romaner
Morgan Kane
Bøker fra 1967